Title: กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ 16) พ.ศ. 2563

กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ
(ฉบับที่ ๑๖)
พ.ศ.
๒๕๖๓[๑]

อาศัยอำนาจตามความในมาตรา ๕
วรรคหนึ่ง และมาตรา ๑๐ วรรคสอง แห่งพระราชบัญญัติตำรวจแห่งชาติ พ.ศ. ๒๕๔๗  นายกรัฐมนตรีออกกฎกระทรวงไว้ ดังต่อไปนี้

ข้อ ๑  ให้ยกเลิกความใน (ฐ) ของ (๑๓) ของข้อ ๒
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ ซึ่งแก้ไขเพิ่มเติมโดยกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
(ฉบับที่ ๑๑) พ.ศ. ๒๕๖๒ และให้ใช้ความต่อไปนี้แทน
(ฐ) กองบังคับการปฏิบัติการพิเศษ
ประกอบด้วย
(๑) ฝ่ายอำนวยการ
(๒) - (๗) กองกำกับการ ๑ - ๖
(๘) กองกำกับการวิเคราะห์ข่าวและเครื่องมือพิเศษ
(๙) กองกำกับการต่อต้านการก่อการร้าย
(๑๐) กองกำกับการสายตรวจ

ข้อ ๒  ให้ยกเลิกความใน (ฐ) ของ (๑๒) ของ ๒.
กองบัญชาการ ในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ ซึ่งแก้ไขเพิ่มเติมโดยกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
(ฉบับที่ ๑๑) พ.ศ. ๒๕๖๒ และให้ใช้ความต่อไปนี้แทน
(ฐ) กองบังคับการปฏิบัติการพิเศษ
มีอำนาจหน้าที่ ดังต่อไปนี้
๑) ถวายความปลอดภัยสำหรับองค์พระมหากษัตริย์
พระราชินี พระรัชทายาท พระบรมวงศานุวงศ์ตั้งแต่ชั้นพระองค์เจ้าขึ้นไป
ผู้สำเร็จราชการแทนพระองค์ ผู้แทนพระองค์ซึ่งเป็นพระบรมวงศานุวงศ์ตั้งแต่ชั้นพระองค์เจ้าขึ้นไป
และบุคคลที่ทรงพระกรุณาโปรดเกล้าฯ รับเป็นพระราชอาคันตุกะ
๒) ดำเนินการเกี่ยวกับการรักษาความปลอดภัยและการถวายพระเกียรติต่อพระองค์หรือบุคคลที่ต้องมีการถวายความปลอดภัย การรักษาความปลอดภัยในขณะที่เสด็จไปหรือไปยังที่ใด
รวมตลอดถึงการรักษาความปลอดภัยของยานพาหนะ และสิ่งอื่นที่เกี่ยวข้อง
๓)
ประสานการปฏิบัติกับส่วนราชการหรือหน่วยงานที่เกี่ยวข้องกับการถวายความปลอดภัยการตรวจพื้นที่เพื่อเตรียมการรับเสด็จ
ขบวนเสด็จ เส้นทางเสด็จ และที่หมายเสด็จ
๔) ปฏิบัติงานตามประมวลกฎหมายวิธีพิจารณาความอาญาและกฎหมายอื่นอันเกี่ยวกับความผิดทางอาญาเกี่ยวกับชีวิต ร่างกาย
ทรัพย์สิน ผู้มีอิทธิพล มือปืนรับจ้าง หรืออาวุธสงคราม และความผิดที่มีโทษทางอาญาอันเกี่ยวกับความสงบสุขของประชาชน
และความผิดอื่นที่เกี่ยวเนื่อง
๕) ต่อต้านการก่อการร้าย และสนับสนุนการป้องกันและปราบปรามการก่อการร้าย
การระงับเหตุฉุกเฉิน และการป้องกันการก่อวินาศกรรมทั่วราชอาณาจักร
๖)
รักษาความสงบเรียบร้อย ป้องกันและปราบปรามการก่อจลาจล และควบคุมฝูงชนที่มีผลกระทบต่อการถวายความปลอดภัย
รอบเขตพระราชฐาน
๗) ดำเนินการเกี่ยวกับงานด้านการข่าวของบุคคลหรือกลุ่มบุคคลที่มีพฤติการณ์เป็นภัยต่อความมั่นคงและองค์พระมหากษัตริย์
๘)
ปฏิบัติการทางยุทธวิธีและเครื่องมือพิเศษให้กับหน่วยปฏิบัติต่าง ๆ และสนับสนุนการปฏิบัติในการปราบปรามอาชญากรรมของกองบัญชาการตำรวจสอบสวนกลาง
๙) ดำเนินการเกี่ยวกับการตรวจพิสูจน์และการเก็บกู้วัตถุระเบิดในการถวายความปลอดภัยรอบเขตพระราชฐาน
๑๐) ปฏิบัติงานด้านรถวิทยุสายตรวจมีหน้าที่ตรวจตรารักษาความสงบเรียบร้อยทั่วประเทศ งานสื่อสารและศูนย์วิทยุสนับสนุนการปฏิบัติงานของรถวิทยุสายตรวจ
งานรับแจ้งเหตุและเบาะแสทางโทรศัพท์ ไปรษณีย์ และสื่ออิเล็กทรอนิกส์
๑๑)
งานจิตอาสาตามกิจกรรมจิตอาสาพระราชทาน
๑๒)
ฝึกอบรมข้าราชการตำรวจในภารกิจถวายความปลอดภัย อารักขาบุคคลสำคัญ และฝึกอบรมยุทธวิธีต่าง ๆ
ที่เกี่ยวข้องกับการปฏิบัติหน้าที่ของกองบัญชาการตำรวจสอบสวนกลาง
๑๓) ปฏิบัติงานร่วมกับหรือสนับสนุนการปฏิบัติของหน่วยงานอื่นที่เกี่ยวข้องหรือที่ผู้บัญชาการตำรวจแห่งชาติมอบหมาย

ข้อ ๓  บรรดากฎกระทรวง ระเบียบ ข้อกำหนด ข้อบังคับ
ประกาศ หรือคำสั่งในเรื่องใดที่มีอยู่ในวันก่อนวันที่กฎกระทรวงนี้ใช้บังคับซึ่งอ้างถึงกองบังคับการตำรวจมหาดเล็กราชวัลลภรักษาพระองค์
๙๐๔ ในสังกัดกองบัญชาการตำรวจสอบสวนกลาง กองกำกับการปฏิบัติการพิเศษในกองบังคับการตำรวจมหาดเล็กราชวัลลภรักษาพระองค์ ๙๐๔ ในสังกัดกองบัญชาการตำรวจสอบสวนกลาง
ให้ถือว่ากฎกระทรวง ระเบียบ ข้อกำหนด ข้อบังคับ ประกาศ หรือคำสั่งในเรื่องนั้นอ้างถึงกองบังคับการปฏิบัติการพิเศษ ในสังกัดกองบัญชาการตำรวจสอบสวนกลาง
กองกำกับการต่อต้านการก่อการร้าย
ในกองบังคับการปฏิบัติการพิเศษ ในสังกัดกองบัญชาการตำรวจสอบสวนกลางตามกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตารวจแห่งชาติ พ.ศ. ๒๕๕๒ ซึ่งแก้ไขเพิ่มเติมโดยกฎกระทรวงนี้
แล้วแต่กรณี

ให้ไว้
ณ วันที่ ๒๓ กรกฎาคม พ.ศ. ๒๕๖๓
พลเอก
ประยุทธ์  จันทร์โอชา
นายกรัฐมนตรี

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มีการแก้ไขเพิ่มเติมอำนาจหน้าที่ของกองบังคับการตำรวจมหาดเล็กราชวัลลภรักษาพระองค์
๙๐๔ ในสังกัดกองบัญชาการตำรวจสอบสวนกลาง
เพื่อรองรับภารกิจที่เพิ่มขึ้นเกี่ยวกับการต่อต้านการก่อการร้าย การรักษาความสงบเรียบร้อย การควบคุมฝูงชน และการฝึกอบรม
สมควรเปลี่ยนชื่อกองบังคับการตำรวจมหาดเล็กราชวัลลภรักษาพระองค์ ๙๐๔ เป็นกองบังคับการปฏิบัติการพิเศษ และเปลี่ยนชื่อกองกำกับการปฏิบัติการพิเศษ
ในสังกัดกองบังคับการตำรวจมหาดเล็กราชวัลลภรักษาพระองค์
๙๐๔ เป็นกองกำกับการต่อต้านการก่อการร้าย
ในสังกัดกองบังคับการปฏิบัติการพิเศษ เพื่อให้สอดคล้องกับภารกิจของส่วนราชการดังกล่าว
 จึงจำเป็นต้องออกกฎกระทรวงนี้

วิวรรธน์/จัดทำ
๓๑
สิงหาคม ๒๕๖๓

สุภาทิพย์/ตรวจ
๑
กันยายน ๒๕๖๓

[๑]
ราชกิจจานุเบกษา เล่ม ๑๓๗/ตอนที่ ๖๐ ก/หน้า ๑๓/๒๕ กรกฎาคม
๒๕๖๓